Julija Peresild

**Julija Sergejevna Peresild** (vene keeles *Юлия Сергеевна Пересильд*; sündinud 5. septembril 1984 Pihkvas) on vene näitleja.

Pärast keskkooli lõpetamist Pihkvas 2001. aastal õppis ta ühe aasta Pihkva Riiklikus Pedagoogilises Instituudis vene filoloogiat, seejärel astus Venemaa Teatrikunsti Akadeemiasse, mille lõpetas 2006. aastal.

2007. aastast töötab ta Moskvas Riikliku Rahvaste Teatri näitlejana, aga on mänginud teisteski Moskva teatrites. Alates 2003. aastast on ta mänginud rohkem kui 40 filmis.

Ta on mänginud peaosa 16-osalises telesarjas "Ljudmila Gurtšenko" (2015, Venemaa), mida 2021. aastal näitas ka Eesti Televisioon. 

## Filmivõtted kosmoses
2020. aasta lõpul kuulutati telekanalil Pervõi Kanal välja konkurss naispeaosa​täitja leidmiseks kosmoses filmitavasse mängufilmi "Võzov" ("Вызов") ('väljakutse'). 3000 sooviavaldaja hulgast valiti märtsis 2021 kümme kandidaati (finalisti), kes kutsuti terviseuuringutele. Telekanal tegi konkursi sellest etapist neljaosalise dokumentaalsarja. Mais 2021 kiitis riigiettevõte Roskosmos heaks Julija Peresilla kandidatuuri osalemiseks kosmoselennul rahvusvahelisse kosmosejaama (ISS), kus pidid toimuma mängufilmi võtted. Enne lendu pidi näitleja läbima spetsiaalse kosmonautidele mõeldud väljaõppe: testimise tsentrifuugil ja vibratsioonistendil, tutvumis- ja harjutuslennud lennukis nullgravitatsiooniga, samuti langevarjuhüpete väljaõppe.

Ekspeditsioon algas Bajkongõri kosmodroomilt 5. oktoobril 2021 kosmoselaeval Sojuz MS-19. Samal päeval põkkus Sojuz kosmosejaamaga. Filmivõtetega olid haaratud kõik jaamas töötavad kosmonaudid. Operaatoritöö kosmoses tegi Klim Šipenko, kes on ühtlasi filmi režissöör ja meespeaosatäitja. Kosmosejaamast naasti Maale 17. oktoobril kosmoselaeval Sojuz MS-18.

Mängufilm "Võzov" (rahvusvahelises filmilevis pealkirjaga "Challenge"; režissöör Klim Šipenko) valmis 2023. aastal. Julija Peresild, kes mängis kosmoses kriitilises seisundis kosmonauti opereerivat kirurgi, pälvis selle rolli eest 2024. aastal Venemaa filmikunstiakadeemia aastaauhinna Nika parima naispeaosatäitja kategoorias. 

## Tunnustus

* 2010 – Kristalne Turandot’ teatriauhind rolli eest Moskva Malaja Bronnaja teatri lavastuses "Varssavi meloodia"
* 2010 – parima Venemaa näitleja auhind Valge Elevant ja Kuldkotkas parima naiskõrvalosatäitja kategoorias filmis "Ääremaa" (neist esimest annavad välja Venemaa filmikriitikud ning teist Venemaa Filmikunsti ja -teaduse Akadeemia)
* 2013 – Venemaa presidendi noore kultuuritegelase auhind panuse eest kodumaa teatri- ja filmikunsti
* 2016 – Kuldkotka naisosatäitja auhind Ljudmila Pavljutšenko rolli eest filmis "Sevastopoli kaitsmine"
* 2017 – Andrei Mironovi nimeline preemia
* 2018 – Venemaa Föderatsiooni teeneline kunstnik
* 2023 – Vene Föderatsiooni riiklik preemia
* 2024 – Nika auhind
### Nominatsioonid
* 2017 Kuldkotka seriaali naisosatäitja auhinna nominent Ljudmila Gurtšenko rolli eest teleseriaalis "Ljudmila Gurtšenko"

## Isiklikku
Tema isapoolsed vanavanavanemad olid pärit Vastseliina kihelkonnast Võrumaalt. Perekonnanime Peresild kandis juba ta vanaisa, see on moonutatud kuju perekonnanimest Piirisild.

Tema isa Sergei Peresild oli muuhulgas ka Pihkva kandi ikoonimaalija. Ta tapeti samal päeval Pihkvas, kui Julija sai 11-aastaseks. Tema ema Irina oli lasteaiakasvataja.

Tema elukaaslane on olnud režissöör Aleksei Utšitel (sündinud 1951), kellega tal on tütred Anna (sündinud 2009) ja Marija (sündinud 2012). Ka mõlemad tütred on mänginud filmides ja telesarjades.

## Viited

## Kirjandus
* Jaanus Piirsalu. Eesti juurtega Julia Peresild – naistäpsuslaskurist staariks. Postimees, 4. juuli 2015
* Jüri Laulik. "Eesti juurtega näitleja Julia Peresilla kirev elu: kuidas Pihkva näitsikust sai esimene naisnäitleja kosmoses?". Kroonika, 24. oktoober 2021

## Välislingid

* 
* Julija Peresild kino-teatr.ru andmebaasis
* Profiil. Geni.com